C 263/4
LT
Europos Sąjungos oficialusis leidinys
2023 7 26
Duomenų erdvę natūraliai papildo nacionalinės ir Sąjungos lygmens statistikos įstaigos, todėl joms tenka labai svarbus vaidmuo – teikti nemokamą prieigą prie oficialios statistikos, remti sąveikumą atskirose statistikos srityse ir tarp skirtingų statistikos sričių, taip pat sudaryti sąlygas pakartotinai naudoti esamus duomenis, kad būtų galima rengti naujovišką arba patobulintą oficialią statistiką, galbūt prisidedant prie poreikių teikti ataskaitas reguliavimo tikslais.
Kad taikant inovatyvumo ir tvarumo principus Europa išliktų lankomiausiu turizmo regionu pasaulyje, labai svarbus geresnis, labiau individualizuotas ir tvaresnis turizmas kartu su nuosekliomis paramos politikos priemonėmis nacionaliniu, regionų ir vietos lygmenimis – kaip išsamiau paaiškinta toliau, padėti pasiekti šį rezultatą gali turizmo duomenų erdvė.
Duomenys gali padėti nustatyti, išmatuoti ir pagerinti turizmo poveikį tvarumui.
To pavyzdžiai – duomenys apie viešbučių energijos suvartojimą, atsinaujinančiosios energijos sertifikatus, vandens suvartojimą ir nuotekų tvarkymą.
Kita vertus, žemės ūkio ir maisto produktų atsekamumo priemonės gali būti naudingos vietos tiekimo grandinėms, nes mažinamas atkūrimo sektoriaus poveikis aplinkai ir remiamas kaimo turizmas.
Dar vienas duomenų dalijimosi skirtingose srityse ir sektoriuose naudos pavyzdys – Europos turizmo duomenų erdvės ir Europos sveikatos duomenų erdvės sąveika.
Dalijimasis elektroniniais sveikatos duomenimis gali būti labai naudingas tiek keliautojui, tiek priimančiajai šaliai planuojant ir siūlant tinkamą sveikatos priežiūros pagalbą.
Iš esmės platesnio dalijimosi duomenimis teikiama nauda turėtų įtakos visai rinkai, įskaitant dideles platformas, kurios yra pagrindinės su turizmu susijusių komercinių duomenų turėtojos.
1.2.
Su turizmu susijusios informacijos dalijimosi iššūkiai Turizmo sektoriui kyla trys konkretūs dalijimosi duomenimis iššūkiai, kuriuos reikia priimti taikant pagrindines bendrą Europos turizmo duomenų erdvę įgalinančias priemones (žr. 2 dalį):
1.
Duomenų sąveikumas
Kuriant, valdant ir siūlant turizmo paslaugas sprendimų priėmimo ar inovacijų tikslais reikia įvairių ne asmens duomenų.
Išskirtinis turizmo sektoriaus bruožas yra tas, kad bet kokia duomenų sritis gali būti naudinga teikiant turizmo paslaugas (t. y. judumo, energijos, aplinkos, kultūros paveldo, miestų planavimo, sveikatos ir kt.), nors kelionių organizatorius ypač domina pagrindiniai ne asmens duomenų rinkiniai.
2021–2023 m. Europos Komisijos surengtose išsamiose konsultacijose su suinteresuotaisiais subjektais nustatyti kelionių organizatoriams ypač svarbūs duomenų rinkiniai (atsižvelgiant į duomenų rinkimo procesų scenarijų ir tikslą): apgyvendinimo vietų pasiūlos ir paklausos; kelionių galimybių ir paklausos; turizmo poveikio aplinkai ir visuomenei; pasiūlymų ir rinkos tendencijų.
Todėl pagrindinis iššūkis yra dalytis informacija iš įvairių šaltinių ir ją palyginti kiek įmanoma vengiant sutapimo ir dubliavimosi, užtikrinant duomenų sąveikumą su kitais sektoriaus duomenimis.
Jei įmanoma, galima išnagrinėti standartus, kuriuos jau naudoja skirtingi suinteresuotieji subjektai (žr. 2.3 punktą).
2.
Prieiga prie duomenų
ES turizmo ekosistema nėra pagrįsta bendros rinkos platforma: pasiūlymus modeliuoja ir kataloguoja ir privatūs kelionių organizatoriai, ir nacionalinio, regionų bei vietos lygmens valdžios institucijos, todėl pasiūlymai yra skirtingi, įvairialypiai ir daugiakalbiai, o rezervacijos tvarkomos per platformas (dideles ir mažas) ir per atskirus paslaugų teikėjus.
Nors bendra ES turizmo duomenų erdvė veikia ne pagal rinkos dalyvio principą (t. y. per ją negalima vykdyti rezervacijų ir per ją rezervacijos necentralizuojamos), per ją kelionių organizatoriams galima pasiūlyti informacijos paieškos priemones (žr. 2.2 punktą).
3.
Viešųjų ir privačiųjų suinteresuotųjų subjektų vykdomas duomenų teikimas
Duomenys gali būti atviri (pvz., tvarkaraščiai, eismo ir orų informacija arba iš interneto gauti duomenys), bet gali būti ir privatūs, komerciniai ir neskelbtini.
Jei dalijamasi asmens duomenimis, visi suinteresuotieji subjektai turi laikytis Bendrojo duomenų apsaugos reglamento (BDAR) (8).
Kalbant apie komercinius duomenis, kurie sudaro didžiąją dalį informacijos, susijusios su rezervacijomis, kelionėmis, paieška internete ir mokėjimais, juos turi nedidelis skaičius stambių subjektų; juos reikia įtraukti į diskusiją apie taisykles, kuriomis reglamentuojama duomenų erdvėje taikytina prieiga prie duomenų.
(8) 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).